Xi darba kont dar. Kont ta' kenn. Erba' ħitan u saqaf. B'bieb li jiftaħ biex jilqa' lil min ġie minn barra. Kemm lil xi barrani biex iżur, jew għal ta' ġewwa stess li jien għalih kont bħall-ħobża ta' kuljum. Il-ħobża, l-ikel li jittiekel wara ġurnata ta' ħidma, id-dar il-post fejn tmur wara l-istess ġurnata ta' ħdima. Il-ħobża l-kittla. Jiena l-ispiritera. Il-ħobża tintiehem aħjar fid-dar fejn m'hemmx bżonn tinqata' dritta. Il-bieb kien jingħalaq ukoll. Wara ġurnata ta' ħidma ta' ġewwa riedu jingħalqu għalihom. Riedu s-silenzju, li l-ħitan tiegħi kienu jagħtu bil-ġebel dobblu. Għax ix-xemx sabiħa imma kemm se ddum tħares lejha dirett? F'xi ħin trid id-dell jew anke d-dlam ħalli l-istess għajnejn li tpaxxew biha jistrieħu. U l-ħitan servew ukoll biex l-argumenti jibqgħu hemm u ma joħorġux. Bħax-xita li kienet tinżel u li kien jsorru fil-bir li hawn fil-bitħa. Ta' barra ma jidħolx, ta' ġewwa ma joħroġx. Illum m'għadniex dar. Illum biċċa art li t-tlett aħwa għandhom ideat differenti ta' min jista' jsib kuntrattur l-ewwel. Min jasal l-ewwel ħa jirbaħ perċentwal ikbar. Ma hemmx bżonn ninżebagħ bħal qabel. Għax jien mhux bħal baqra li trid tinbiegħ għall-ħalib. Imma bħal ħatba li aktar kemm issir irmied malajr aktar aħjar. Ir-ritratt li nebbaħ din l-istorja ċkejkna ġie meħud minn Pawlu Mizzi. Għal darb'oħra grazzi minn qalbi Pawl.